ADAM ถูกฟ้องเรียกค่าเสียหาย 3.52 หมื่นลบ. ฐานฮั้วประมูลข้าว
ADAM เผยบ.ย่อย "กีธา พร็อพเพอร์ตี้ส์" ถูกฟ้องเรียกค่าเสียหาย 3.52 หมื่นลบ. โทษฐานฮั้วประมูลในโครงการระบายข้าวแบบรัฐต่อรัฐ
22 เม.ย. 2558

บริษัท อาดามัส อินคอร์ปอเรชั่น จำกัด (มหาชน) หรือ ADAM ระบุว่า สืบเนื่องจากข่าวที่ปรากฏในหนังสือพิมพ์เมื่อวันที่ 20 เมษายน 2558 เรื่อง ศาลฎีกาแผนกคดีอาญาของผู้ดำรงตำแหน่งทางการเมืองมีคำสั่งรับฟ้องคดีทุจริต และฮั้วประมูลในโครงการระบายข้าวแบบรัฐต่อรัฐ ซึ่งอัยการสูงสุดเป็นโจทก์ยื่นฟ้องนายบุญทรง เตริยาภิรมย์ กับพวกรวม 21 ราย (คดีหมายเลขดำที่ อม.25/2558) โดยบริษัท กีธา พร็อพเพอร์ตี้ส์ จำกัด ซึ่งเป็นบริษัทย่อยของบริษัทได้ถูกฟ้องเป็นจำเลยในคดีดังกล่าวด้วยนั้น
ทั้งนี้ บริษัทชี้แจงกรณีดังกล่าวว่า บริษัท กีธา พร็อพเพอร์ตี้ส์ จำกัด ได้ถูกฟ้องร่วมกับจำเลยคนอื่น ๆ ในฐานกระทำผิดตาม พ.ร.บ.ว่าด้วย ความผิดเกี่ยวกับการเสนอราคาต่อหน่วยงานรัฐ พ.ศ. 2542 มาตรา 4 , 9 , 10 , 12 ประกอบประมวลกฎหมายอาญา มาตรา 151 ฐานเป็นเจ้าพนักงานมีหน้าที่ซื้อ จัดการ หรือรักษาทรัพย์ใดๆ ใช้อำนาจโดยทุจริตสร้างความเสียหายแก่รัฐ และมาตรา 157 ฐานเป็นเจ้าพนักงานปฏิบัติหน้าที่หรือละเว้นการปฏิบัติหน้าที่โดยมิชอบ หรือโดยทุจริต สร้างความเสียหายแก่ผู้หนึ่งผู้ใด และพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต พ.ศ. 2542 มาตรา 4 , 123 และ 123/1
โดยในคดีดังกล่าวอัยการสูงสุดได้มีคำขอให้ศาลสั่งปรับจำเลยเป็นเงินทั้งหมด 35,274,611,007 บาท และศาลได้กำหนดนัดพิจารณาครั้งแรกในวันที่ 29 มิถุนายน 2558 เวลา 9.30 น.
อนึ่ง ปัจจุบันบริษัท กีธา พร็อพเพอร์ตี้ส์ จำกัด ยังมิได้รับสำเนาคำฟ้องจากเจ้าหน้าที่ศาล ซึ่งหากบริษัท กีธา พร็อพเพอร์ตี้ส์ จำกัด ได้รับสำเนาคำฟ้องแล้วและมีสาระสำคัญเพิ่มเติม บริษัทจะทำการชี้แจงแก่ตลาดหลักทรัพย์และนักลงทุนทราบต่อไป